¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
-
Fariseonakan levadurapa (1-3)
-
Diosar ajjsarapjjam, jan jaqerojja (4-7)
-
Jaqenak nayraqatanjja janiw Cristor jan uñtʼirejj tukuñasäkiti (8-12)
-
Jan amuytʼasir qamir jaqet parlir uñachtʼäwi (13-21)
-
Jan llakisiñjjata (22-34)
-
Wakichtʼat suyapjjañäni (35-40)
-
Suma phoqeri mayordomompi jan phoqeri mayordomompi (41-48)
-
Janiw sumankañ apankti, jan ukasti tʼaqa tʼaqa sarnaqañwa apanta (49-53)
-
Tiemponakat yatiñajj wakisiwa (54-56)
-
Jan waltʼäwinak askichañjjata (57-59)
12 Ukañkamasti waranq waranqa jaqenakaw tantachasipjjäna, jupanakkamaw kayuts takjjatasipjjäna. Jesusajj akham sasaw discipulonakapar nayraqat säna: “Fariseonakan levadurapat amuyasipjjam, mä arunjja jupanakan kʼari chuymanakapat amuyasipjjam.
2 Kunatï suma imantatäki ukajj qhanstaniwa, kunatï jan yatiski ukas yatisirakiniwa.
3 Ukhamasti kuntï jumanakajj chʼamakan sapkta ukajja, qhananwa istʼasini, kuntï uta manqhan jamasat parlasipkta ukasa, uta patjjatwa yatiyasirakini.
4 Ukhamarus amigonakaja, nayajj sapjjsmawa, cuerpo jiwayirinakarojj jan ajjsarapjjamti, ukat jukʼampjja janiw kuns lurapkaspati.
5 Ukampis khitir ajjsarañas wakisi ukjja nayaw uñachtʼayapjjäma: khititï jiwayasin Gehenar jaqontañatak munañanïki ukar ajjsarapjjam. Jïsa, nayajj sapjjsmawa, jupar ajjsarapjjam.
6 Phesqa gorrión jamachʼinakajj jukʼa valorani pä sencill qollqerukiw aljasi. Ukampis uka jamachʼinakatjja janiw maynitsa Diosajj armaskiti.
7 Pʼeqenakaman utjki uka ñikʼutanakas taqpach jakhutarakiwa. Ukhamajj jan ajjsarapjjamti, jumanakajj walja gorrión jamachʼinakat sipansa jukʼamp valoranïpjjtawa.
8 ”Nayasti jumanakar sapjjsmawa, khititï jaqenak nayraqatan nayar uñtʼkitu ukarojja, Diosan angelanakap nayraqatanwa jaqen Yoqapajj jupar uñtʼarakini.
9 Khititejj jaqenak nayraqatan nayar jan uñtʼir tukkani ukajja, janirakiw Diosan angelanakap nayraqatan uñtʼatäkaniti.
10 Khititï jaqen Yoqap contra mä aru arskani ukajja, perdonatäniwa. Khititï espíritu santo contra jan wal parlkani ukajja, janiw perdonatäkaniti.
11 Kunapachatï jachʼa tantachäwinak nayraqataru, marka apnaqerinakana ukhamaraki autoridadanakan ukar apat uñjasipjjäta ukhajja, kamsasas parlapjjäta ukat jan llakisipjjamti. Kunsa jan ukajj kunjamsa parlapjjäta ukanakatsa janirak llakisipjjamti,
12 uka horasan kunanak parlapjjañamas wakisini ukjja, espíritu santow yatichasipkätam”.
13 Ukatsti mayniw jaqenak taypit jupar akham sarakïna: “Yatichiri, herencia jaljasipjjam sarapitay jilajaru” sasa.
14 Jupasti sarakïnwa: “¿Khitis juezat jan ukajj herencia jaljirit jumanakjjar uttʼayitu?” sasa.
15 Ukatjja akham sasaw jupanakar sarakïna: “Nayranakam sum jistʼarapjjam, taqe kun munañanakatsa amuyasipjjam. Maynejj walja utjirinïkchisa, janiw ukanakajj jupar jakañ churkaspati” sasa.
16 Ukjjarusti mä uñachtʼäwitwa jupanakar parlarakïna, akham sasa: “Mä qamir jaqen oraqepaw sum achoqäna.
17 Ukatwa uka jaqejj chuymapan akham amuytʼasïna: ‘Janirakis kawkjar uka cosechanak imañajas utjkitejjä, ¿jichhajj kamachakïsa?’ sasa.
18 Ukatwa jupajj akham säna: ‘Ukhamajj ak lurä, manqʼa imañ utanak allthapisin jukʼamp jachʼanakwa lurasëjja, ukaruw trigonaksa kunatï utjkitu ukanaksa apthapëjja.
19 Naya pachparuw akham sasirakëjja: “Juman suma utjirinakamajj waljäjjewa, walja maranakatak imkatatäjjarakiwa, jan llakisimti antisas manqtʼasim, umtʼasim, kusistʼarakim” sasa’.
20 Ukampis Diosajj akham sasaw jupar säna: ‘Jan amuytʼasir jaqe, jichha arumpachaw jumarojj jiwayapjjätam. ¿Khitis imat utjirinakam katusini?’ sasa.
21 Cheqansa jupatakik taqe kun arkuntasir jaqejj ukhamanwa uñjasi, ukampis janiw Dios nayraqatan qamirïkiti”.
22 Ukatsti akham sasaw discipulonakapar sarakïna: “Ukatwa nayajj jumanakar sapjjsma, jan jumanakajj jakañanakamat llakisipjjamti, kuns manqʼañäni sasajja. Janiraki cuerponakamatsa llakisipjjamti, kunampis isisiñäni sasajja.
23 Cheqansa jakañajj manqʼat sipansa jukʼamp valoraniwa, cuerposa isit sipansa jukʼamp valoranirakiwa.
24 Cuervo sat jamachʼinakat amuytʼapjjam, jupanakajj janiw phawapkisa ni yawipkisa, janirakiw jupanakan grano imañanakapasa ni manqʼa imañ utanakapas utjkiti, ukampis jupanakarojj Diosaw manqʼayi. ¿Janit jumanakajj uka jamachʼinakat sipansa jukʼamp valoranïpkta?
25 ¿Khitis llakisisajj jakañap mä jukʼampi yaptʼasispa?
26 Jumanakatï uka toqet mä jukʼsa jan kun lurirjamäpkstajja, ¿kunatarak yaqha toqenakat llakisipjjtasti?
27 Kunjamsa lirio panqaranakajj jilasipki uk amuytʼapjjam, uka panqaranakajj janiw chʼamsa tukupkiti, ni qapupkisa. Nayajj sapjjsmawa, janiw ni Salomonas wali qamirïkasajj uka panqaranakjam sum isthapiskänti.
28 Uka alinakarojj Diosaw ukham sum isthapiyi, jichhürojj sumaw aliski, qharürusti hornor jaqontatäjjaniwa. Diosar jan taqe chuym confiyir jaqenaka, ¿janit jumanakarojj ukham isthapiyapkätamjja?
29 Ukhamasti kunsa manqʼapjjäta, kunsa umapjjäta ukanak jan jukʼamp thaqapjjamti, janirak jukʼamp llakisipjjamti.
30 Akapachankir jaqenakakiw ukanakan qhepap sarañatakejj wal chʼamachasipjje. Ukampis ukanakajj qhawqha wakiskiris jumanakatakejj ukjja alajjpachankir Awkimajj sum yati.
31 Ukhamasti jupan Reinop thaqasipkakim, ukatjja Diosajj ukanak churapjjätamwa.
32 ”Jan ajjsarapjjamti jiskʼa tama. Alajjpachankir Awkimajj jumanakaruw Reino churañ amtawayi.
33 Kunanakatï jumanakan utjki ukanak aljantapjjam, khuyapayasiñat pobrenakar churapjjam. Qollqe bolsanaksa jan merqʼeskir lurasipjjam, mä arunjja kunatï wali valoranïki ukanakjja alajjpachar imasipjjam, ukanjja janiw tukuskaniti, janirakiw lunthatas jakʼachaskaniti, ni thuthas thuthantkaniti.
34 Kawkintï jumanakan suma imatanakamajj utjki ukankarakiniw chuymanakamajja.
35 ”Jumanakajj isthapitäpjjam, wakichtʼatäpjjarakim, michachuwanakamas naktatäpan.
36 Kunjamtï esclavonakajj uywiripan kuttʼaniñap suyapkejja, ukhamarak jumanakajj suyapjjam. Kunapachatï uywirejj casarasïwit purinki, leqtʼasiniraki ukhajja, jankʼakiw esclavonakajj jistʼarapjje.
37 ¡Kawkïr esclavonakarutï uywirejj purinisin uñnaqaskiri jikjjatani ukanakajj kusisipjjaniwa! Qhanakwa sapjjsma, jupajj serviñatakiw isthapisini, mesaruw jupanakar qontʼayani, jakʼachasisaw jupanakar servirakini.
38 Jupatï chika arumaru, jan ukajj wallpa artʼaru purinini, esclavonakarus wakichtʼat suyaskir jikjjatani ukhajja, ¡jupanakajj kusisipjjaniwa!
39 Ukampirus ak amtapjjam, mä utanitejj kuna horasas lunthatajj utapar mantani uk yatispa ukhajja, janiw lunthatampejj utapar mantaykaspati.
40 Ukhamarak jumanakajj wakichatäpjjapunim. Jan amuyapkta uka horasaruw jaqen Yoqapajj jutani”.
41 Ukatsti akham sasaw Pedrojj sarakïna: “Tata, ¿uka uñachtʼäwimpejj nanakarut parlasipkista jan ukajj taqeniruch parlasktajja?” sasa.
42 Tatitusti sarakïnwa: “¿Khitis suma phoqeri, amuyasiri mayordomojja? Juparuw uywiripajj mayni servirinakapjjar uttʼayani, ukhamat jupanakar wakisitarjam manqʼa tiempopar churaskakiñapataki.
43 ¡Kawkïr esclavorutï uywiripajj jutasin ukham luraskir jikjjatani ukajj kusispan!
44 Cheqpachapuniw sapjjsma, jupajj taqe utjirinakapjjaruw uka esclavor uttʼayani.
45 Uka esclavotï ‘uywirijajj janïraw jutkaniti’ sasin chuymapan amuyani, servir masinakaparus nuwañ qalltani, manqʼaskani, umaskani, machaskani ukhajja,
46 uywiripaw jutani, kunürutï jan suyki ukhaw jutani, jupan jan yatit horasaru. Ukatjja wal jupar castigani, Diosat jitheqtir jaqenakamp chikarakiw uchani.
47 Kawkïr esclavotï uywiripan munañap amuykasin mayitaparjam jan lurki, janirak wakichaski ukajja, wali nuwjataw uñjasini.
48 Kawkïr esclavotï uywiripan munañap jan amuyki, ukatjja luratanakapat nuwañajj wakisini ukhasa, jukʼa nuwatakiw jupajj uñjasini. Cheqpachansa khitirutejj walja churaski ukarojja, waljarakiw mayisini. Khitirutejj waljanakjjaru uttʼayaski ukarojja, yatitäkäna ukat sipansa jukʼampiw juparojj mayisirakini.
49 ”Nayasti aka oraqerojj nina naktayiriw jutta, ukampis niyakejjay naktayatäjjchejja, ¿kunrak jukʼamp munästi?
50 Cheqpachansa bautisasiñatakejj mä bautismow nayan utjitu, ¡ukan tukusiñapkamajj wali llakitätwa!
51 ¿Aka oraqer sumankañ churiris jutkirista ukhamti jumanakajj amuyapjjta? Janiwa. Nayasti sapjjsmawa, tʼaqa tʼaq sarnaqañwa apanta.
52 Jichhat uksarojja, phesqaniw mä utanjja jupanakkam contra saytʼasipjjani, kimsaniw paninitak saytʼapjjani, paniniw kimsanitak saytʼapjjarakini.
53 Jupanakajj tʼaqjtapjjaniwa, awkejj yoqap contraw saytʼani, yoqasti awkip contraw saytʼarakini; taykajj phuchap contraw saytʼani, phuchasti taykap contraw saytʼarakini; suegrajj yojjchʼap contraw saytʼani, yojjchʼasti suegrap contraw saytʼarakini”.
54 Ukjjarusti jupajj akham sasaw jaqenakarojj sarakïna: “Inti jalanta toqen qenayanak apthaptaskir uñjapkta ukhajja, ‘thayamp jallumpiw jutaski’ sasaw jankʼak sapjjtajja. Ukasti ukhamapuniw phoqasi.
55 Aynach toqet thaytʼanir uñjapjjta ukhajja, ‘wali juntʼüniwa’ sasaw sapjjtajja, ukajj ukhamarakiw phoqasi.
56 Kʼari chuyman jaqenaka, alajjpachas oraqes kunjamäskis ukanak uñchʼukiñ yatipjjtawa. Ukampis kunanakatï aka tiempon pasaski ukanakjja, ¿kunatsa jumanakajj jan amuyapkta?
57 Kunatï cheqapäki ukanaksa, ¿kunatsa jan amuyapkarakta?
58 Kunapachatï maynejj juma contra leyinakarjam quejasini, jupamp chikaraki autoridadan ukar saraskäta ukhajja, thak sarkasin jupamp askichañatak chʼamachasim, ukhamat juezan ukar jan apayasiñataki. Juezasti tribunalan guardiaparuw katuyiristamjja, uka guardiasti carcelaruw jaqontiristamjja.
59 Nayajj sissmawa, taqpach jiskʼa sencill qollqe pagañamkamajj janipuniw kunjamatsa uka carcelat mistkätati”.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
Lucas 12
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg
ayr_Latn ayr_Latn ayr_Latn unk ayr_Latn unk ayr_Latn unk ayr_Latn unk ayr_Latn unk ayr_Latn unk ayr_Latn unk ayr_Latn unk ayr_Latn unk ayr_Latn unk ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn kea_Latn ayr_Latn ayr_Latn eng_Latn